1.  ปัจจัยความเสี่ยง

  ความผันผวนของอัตราแลกเปลี่ยน

  รายได้จากห้องพักร้อยละ 70 ถึงร้อยละ 80 ได้ถูกกำหนดเป็นเงินสกุลหลัก
  โดยส่วนใหญ่เป็นเงินสกุลเหรียญสหรัฐอเมริกา แต่เนื่องจากค่าใช้จ่ายส่วนใหญ่เป็นเงินสกุลบาท
  ความผันผวนของเงินสกุลบาทต่อเงินสกุลเหรียญสหรัฐฯ จึงส่ง ผลกระทบต่อผลการดำเนินงาน
  โดยเฉพาะการอ่อนค่าลงของเงินสกุลเหรียญสหรัฐฯ
  ต่อเงินสกุลบาทย่อมส่งผลในเชิงลบต่อผลการดำเนินงานทางการเงินของบริษัทฯ

  บริษัทฯ ไม่มีสินทรัพย์หรือหนี้สินที่เป็นสาระสำคัญซึ่งเป็นเงินสกุลต่างประเทศ
  เว้นแต่ส่วนของโรงแรมบันยัน ทรี ลิเจียง(ก่อสร้างเสร็จ และเริ่มดำเนินกิจการในเดือนเมษายน
  2549 โดยมีสัดส่วนสินทรัพย์ในอัตราร้อยละ 7 ของยอดสินทรัพย์รวมของกลุ่มบริษัทฯ ณ วันที่ 31
  ธันวาคม 2549)
  และเครื่องมือทางการเงินเพื่อป้องกันผลกระทบจากการผันผวนของอัตราแลกเปลี่ยนระหว่างเงินสกุลบาทต่อเงินสกุลเหรียญสหรัฐฯ
  ที่ส่งผลต่อผลประกอบการทางการเงิน
  โดยเครื่องมือทางการเงินที่ใช้จะแปลงหนี้เงินกู้ยืมจากเงินสกุลบาทเป็นเงินสกุลเหรียญสหรัฐฯ
  แทน และด้วยเหตุนี้
  ผลกระทบจากการเคลื่อนไหวของอัตราแลกเปลี่ยนที่มีต่อรายได้ที่เป็นเงินสกุลเหรียญสหรัฐฯ
  จะได้รับการป้องกันความเสี่ยงที่จะเกิด
  ผลกำไรหรือขาดทุนจากอัตราแลกเปลี่ยนเมื่อแปลงมูลค่าเงินกู้ยืมที่เป็นเงินสกุลเหรียญสหรัฐฯ
  เป็นเงินสกุลบาทเพื่อแสดงในงบการเงิน

  สภาพเศรษฐกิจและสถานการณ์การท่องเที่ยวในประเทศไทย

  เนื่องจากรายได้ส่วนใหญ่ของบริษัทฯ
  มาจากธุรกิจการท่องเที่ยวและธุรกิจการขายอสังหาริมทรัพย์ในประเทศไทย
  การดำเนินงานของบริษัทฯ จึงขึ้นอยู่กับสภาพเศรษฐกิจของโลก ของประเทศไทย
  และธุรกิจการท่องเที่ยวในประเทศไทย เหตุการณ์ใดๆ อาทิเช่น
  การเปลี่ยนแปลงด้านเสน่ห์ของประเทศไทยในฐานะเป็นสถานที่ท่องเที่ยว
  สภาวะเศรษฐกิจที่ถดถอย การก่อการร้าย ภัยธรรมชาติ การเพิ่มขึ้นของอาชญากรรม
  ความวุ่นวายในประเทศ หรือการแพร่ระบาดของโรคต่างๆ
  ย่อมส่งผลกระทบต่อการท่องเที่ยวในประเทศไทย
  หรือการลดลงในมูลค่าของอสังหาริมทรัพย์ในจังหวัดภูเก็ต ย่อมส่งผลกระทบด้านลบต่อธุรกิจ
  สถานะทางการเงิน ความสามารถในการทำกำไร และผลการดำเนินงานของบริษัทฯ ได้

  ในช่วงหลายปีที่ผ่านมา
  ธุรกิจการท่องเที่ยวในประเทศไทยได้รับผลกระทบจากการก่อการร้ายในกรุงนิวยอร์ก
  และเกาะบาหลี สงครามอิรัก โรคซาร์ส (SARS) โรคไข้หวัดนก
  และที่เพิ่งเกิดขึ้นไม่นานมานี้คือเหตุการณ์ภัยพิบัติสึนามิในมหาสมุทรอินเดีย เมื่อวันที่ 26 ธันวาคม
  2547 เหตุการณ์ต่างๆ เหล่านี้ได้มีอิทธิพลต่อผลการดำเนินงานของบริษัทฯ แต่ในทางกลับกัน
  ตั้งแต่ปี 2546 ตลาดอสังหาริมทรัพย์ในจังหวัดภูเก็ตกลับได้รับความนิยม
  (แม้ว่าต้องเผชิญกับการชะลอตัวในปี 2548 หลังจากการเกิดภัยพิบัติสึนามิก็ตาม)
  จึงมีส่วนช่วยอย่างมากในการชดเชยรายได้และผลกำไรของโรงแรม ที่ลดลง บริษัทฯ
  เล็งเห็นว่าธุรกิจขายอสังหาริมทรัพย์จะมีอัตราการเติบโตขึ้นอย่างสำคัญ
  ซึ่งจะช่วยกระจายความเสี่ยงในการดำเนินธุรกิจของบริษัทฯ

  สภาพการแข่งขันทางธุรกิจ

  แหล่งท่องเที่ยว

  ประเทศอินโดนีเซียยังคงประสบปัญหาความไม่มั่นคง
  ซึ่งส่งผลโดยตรงต่อธุรกิจการท่องเที่ยวในภูมิภาคนี้ โดยเฉพาะบาหลี
  ซึ่งถือว่าเป็นคู่แข่งโดยตรงที่สำคัญของจังหวัดภูเก็ต หลังจากเหตุการณ์ระเบิดในเดือนตุลาคม
  2545 บาหลีได้ดำเนินกลยุทธ์การตลาดไปทั่วโลกด้วยการแข่งขันด้านราคาอย่างเต็มที่
  ซึ่งส่งผลให้ค่อยๆ ฟื้นตัวสู่การดำเนินธุรกิจระดับในปกติได้
  นับว่าเป็นความโชคดีที่ช่วงฤดูกาลท่องเที่ยว และช่วงนอกฤดูกาลท่องเที่ยวของทั้งบาหลี
  และของจังหวัดภูเก็ตไม่ตรงกัน
  รวมทั้งการลดราคาห้องพักในบาหลีไม่มีผลกระทบต่อราคาห้องพักของ ลากูน่า ภูเก็ต

  ธุรกิจโรงแรม

  กลุ่มคู่แข่งของโรงแรมใน ลากูน่า ภูเก็ต ประกอบด้วย โรงแรมเจดับบลิว แมริออท รีสอร์ท
  แอนด์ สปา โรมแรม เลอ เมอริเดียน ภูเก็ต บีช รีสอร์ท โรมแรมเลอ รอยัล เมอริเดียน
  ภูเก็ต ยอช์ท คลับ โรมแรมโมเวินพิค รีสอร์ท แอนด์ สปา โรมแรมฮิลตัน อคาเดีย รีสอร์ท
  แอนด์ สปา โรมแรมอมันปุรี และโรมแรมตรีสรา ซึ่งเป็นคู่แข่งที่สำคัญรองลงมา
  ซึ่งทั้งหมดตั้งอยู่ในจังหวัดภูเก็ต โดยบางโรงแรมเพิ่งเปิดโครงการ
  หรือยังคงอยู่ในระหว่างการก่อสร้าง มีโครงการใหม่ๆ ที่เข้าข่ายเป็นคู่แข่งที่สำคัญของบริษัทฯ คือ
  โรงแรมไฮแอท รีเจนซี่ (คาดว่าจะเปิดดำเนินการในเดือนปลายปี 2550) โรมแรมแชงกรีลา
  รีสอร์ท แอนด์ สปา (คาดว่าจะเปิดดำเนินการในปลายปี 2551) และโรงแรมคอนราด
  (ที่จะเปิดดำเนินการอีกครั้ง) การปรับปรุงโรงแรมใน ลากูน่า ภูเก็ต ในปี 2549
  จะช่วยให้โรมแรมสามารถให้บริการที่ทันสมัยและยังคงศักยภาพในการแข่งขันกับคู่แข่งได้

  สภาวะนอกฤดูกาลท่องเที่ยว

  ช่วงเดือนพฤษภาคมถึงเดือนตุลาคม ถือเป็นช่วงนอกฤดูกาลท่องเที่ยวของจังหวัดภูเก็ต
  ซึ่งตามปกติแล้วอัตราการเข้าพักในโรงแรมต่างๆ จะต่ำและอัตราค่าห้องพักจะมีราคาถูกลงไปด้วย
  โรงแรมใน ลากูน่า ภูเก็ต จึงได้ร่วมกันจัดทำแผนการส่งเสริมการขาย
  โดยเน้นกลุ่มเป้าหมายเป็นนักท่องเที่ยวในภูมิภาค รวมทั้งตลาดการประชุมและสัมมนา
  แผนส่งเสริมการขายที่เรียกว่า “ลากูน่า ภูเก็ต พลัส” ซึ่งใช้ข้อได้เปรียบในการแข่งขันของ
  ลากูน่า ภูเก็ต ได้ประสบความสำเร็จเป็นอย่างมาก และจะยังคงอยู่ในแผนส่งเสริมการขายต่อไป
  นอกจากนี้เที่ยวบินตรงจากฮ่องกง ที่กลับมาเปิดบริการในเดือนธันวาคม 2549
  และเที่ยวบินตรงจากออสเตรเลีย ที่เพิ่งเปิดบริการในเดือนพฤศจิกายน 2549
  จะช่วยผลักดันธุรกิจในช่วงนอกฤดูกาลท่องเที่ยวอีกทางหนึ่ง

  ความเสี่ยงจากการดำเนินงานในธุรกิจการให้บริการ

  โรงแรมต่างๆ ของบริษัทฯ ต่างก็มีความเสี่ยงจากการดำเนินงานในธุรกิจการให้บริการ
  โดยความเสี่ยงดังกล่าวประกอบด้วย

-   ฤดูกาลท่องเที่ยวซึ่งแตกต่างตามจำนวน
    ประเภทการท่องเที่ยวและกลุ่มธุรกิจ/การค้าเพื่อการท่องเที่ยวตลอดทั้งปี
    ด้วยเหตุนี้รายได้ของบริษัทฯ จึงมีแนวโน้มที่จะผันผวนได้ในช่วงปี

-   การพึ่งพารูปแบบการท่องเที่ยวและความชอบในสถานที่ท่องเที่ยวของจังหวัดภูเก็ต

-   การเปลี่ยนแปลงเงื่อนไขกฎระเบียบในประเทศไทย

-   จำนวนห้องพักในจังหวัดภูเก็ตที่มีมากเกินความต้องการ
    หรือความต้องการห้องพักของลูกค้าที่ลดลงในบางช่วง ที่
    อาจจะส่งผลกระทบในเชิงลบต่ออัตราการเข้าพัก และอัตราราคาห้องพัก

-   การเปลี่ยนแปลงโดยรวม
    ทั้งสภาพเศรษฐกิจในภูมิภาคและท้องถิ่นอาจจะส่งผลกระทบต่อการใช้จ่ายของผู้บริโภค
    และวิธีการท่องเที่ยวของประชาชน และปัจจัยอื่นๆ แม้มีรายได้ที่เพิ่มขึ้น

-   สภาพการเมืองในประเทศและภูมิภาค รวมทั้งสภาพสังคมมีผลกระทบต่อความต้องการของตลาด
    เช่น อาชญากรรม ความไม่สงบในสังคม และการก่อการร้าย

-   การแพร่ระบาดของโรคซึ่งมีผลกระทบต่อการเดินทาง และธุรกิจการท่องเที่ยว

-   คำเตือนภัยเกี่ยวกับการท่องเที่ยวที่เตือนให้ประชาชนชะลอ และ/
    หรือหลีกเลี่ยงการเดินทางท่องเที่ยว

-   การเคลื่อนไหวของอัตราแลกเปลี่ยนเงินตราต่างประเทศ

-   ความสะดวกในการเดินทางเข้าประเทศไทย
    และโดยเฉพาะอย่างยิ่งจำนวนเที่ยวบินมายังประเทศไทยและจังหวัดภูเก็ต และ

-   สภาพภูมิอากาศที่แปรปรวนและภัยทางธรรมชาติ เช่น
    เหตุการณ์ภัยพิบัติสึนามิในมหาสมุทรอินเดียที่เกิดขึ้น ในช่วงปลายปี 2547

  ปัจจัยต่างๆ เหล่านี้ สามารถส่งผลเสียต่อธุรกิจของบริษัทฯ
  ฝ่ายจัดการจึงได้ให้ความสนใจในเรื่องต่างๆ อย่างใกล้ชิด เพื่อจะสามารถนำกลยุทธ์ของบริษัทฯ
  มาปรับใช้ได้ทันท่วงทีเมื่อมีการเปลี่ยนแปลงใดๆ ที่มีผลต่อการดำเนินงานของบริษัทฯ

  ความเสี่ยงในการบริหารงาน

  ความสำเร็จทางการบริหารของบริษัทฯ ส่วนใหญ่ขึ้นอยู่กับทักษะความชำนาญ ประสบการณ์
  และการบริหารงานของ ทีมผู้บริหารอาวุโส หากบริษัทฯ ต้องสูญเสียผู้บริหารนี้สักคนหรือมากกว่า
  อาจส่งผลในด้านลบต่อความสามารถใน
  การจัดการและดำเนินกลยุทธ์เพื่อให้ประสบความสำเร็จได้ ความสำเร็จของบริษัทฯ
  ในอนาคตยังคงขึ้นอยู่กับการบริการ อย่างต่อเนื่องโดยบุคลากรในการดำเนินงาน
  การจัดการทางการตลาด การออกแบบ และบริหารงานทั่วไป

  กรรมสิทธิ์ในที่ดิน

  ในช่วงหลายปีที่ผ่านมา
  ได้มีข้อถกเถียงเป็นอย่างมากในประเทศไทยเกี่ยวกับความถูกต้องของกรรมสิทธิ์การถือครองที่ดินตามเอกสารสิทธิ
  แม้ว่าบริษัทฯ จะมีความมั่นใจว่า บริษัททั้งหลายในกลุ่มถือครองกรรมสิทธิ์ในที่ดินทั้งหมดที่ใช้ใน
  การดำเนินธุรกิจ หรือที่ดินสำหรับการขายในประเทศไทยอย่างถูกต้อง แต่บริษัทฯ
  ไม่สามารถรับประกันได้ว่า จะไม่มีบุคคลหรือกลุ่มบุคคลใดโต้แย้งในกรรมสิทธิ์เหล่านั้น
  ถึงแม้ว่าการโต้แย้งในกรรมสิทธิ์ดังกล่าวจะไม่ประสบผลสำเร็จ
  แต่กระนั้นก็อาจจะส่งผลกระทบในทางลบต่อธุรกิจการขายอสังหาริมทรัพย์ในประเทศไทย
  หากผู้ซื้อกังวลว่าบริษัทฯ ไม่สามารถโอนกรรมสิทธิ์ที่ถูกต้องให้ได้

  กฎหมายแรงงาน

  พนักงานส่วนใหญ่ของบริษัทฯ เป็นคนไทย
  กฎหมายแรงงานในประเทศไทยให้การคุ้มครองแรงงานอย่างมาก ภายใต้กฎหมายแรงงาน
  โดยทั่วไปแล้ว บริษัทฯ ไม่สามารถไล่พนักงานออกได้โดยมิได้จ่ายเงินชดเชย
  เว้นแต่มีการประพฤติตนไม่เหมาะสม การละเว้นหน้าที่ หรือความไม่ซื่อสัตย์สุจริต ด้วยเหตุนี้
  บริษัทฯ จึงมีมาตรการเฉพาะในการลดจำนวนพนักงานเพื่อเพิ่มประสิทธิภาพ ลดต้นทุน
  หรือเพื่อบรรลุวัตถุประสงค์อื่นที่คล้ายคลึงกันตามความเหมาะสม
  ช่วงเวลาที่เกิดโรคระบาดไข้หวัดซาร์ส SARS ในปี 2546 บริษัทฯ
  ถูกกำกับในการการลดจำนวนพนักงาน
  จึงทำได้เพียงกำหนดโครงการสมัครใจลาหยุดงานโดยไม่รับเงินเดือนแทน บริษัทฯ
  คาดว่าในอนาคตอาจจะมีข้อจำกัดในการใช้โครงการความสมัครใจต่างๆ ซึ่งบริษัทฯ
  ถูกกำหนดให้ต้องจ่ายค่าตอบแทนในอัตราที่สูง
  รวมทั้งมาตรการอื่นที่คล้ายคลึงกันสำหรับพนักงานที่ถูกเลือกอาจจะลาออกเพื่อแลกกับผลตอบแทนเป็นเงินก้อนและผลประโยชน์อื่น